《偶樵寄示旧作藤鼓行三章歌以和之》
清代·施山

苍梧羊石端州门，以藤为鼓吾所闻。君于三鼓曾见一，作诗气压千人军。

明臣灭贼根株绝，更挽妖藤宝刀𢧵。团团冒以黄牛皮，罚令司更赎前孽。

二百年来乱夷狄，腾腾击鼓鼓欲裂。大臣鞶带曾三锡，辱国丧师不可说。

坐令米贼轻国宪，南纪滔滔日流血。即今鼙鼓中原息，西北萑苻未诛灭。

安得拔钉褫牛皮，老藤十丈复联结。皇灵感物变顽性，飞渡黔山斩萌蘖。

归来作颂镌其功，藤皮坚滑刀如风。岐阳之石蛮溪铜，以比尔鼓将毋同。

云台马武山林雄，中兴汉代声隆隆。谁知顺逆妖祥异，湖海犹忧伏莽戎。

作者简介：浙江会稽人，字寿伯，初名学宜，字子山。同光间游幕鄂中，敏悟过人，博览群书，诗文博雅。有《姜露庵诗集》、《杂记》。